《夏夕过胡生不值》
明代·谢与思

耳热发兴城南游，欲雨不雨低云稠。横空金蛇陟一截，崩雷双下西山头。

惊心振袖何所之，朅来胡生解人颐。敲门落莫绝五尺，邻妪报我还无期。

回旋欹径蹋欲断，问奇环堵屦虚满。今我万事在舌根，抵掌向谁气为短。

作者简介：谢与思，字见齐，一字方壶。番禺人。明神宗万历八年（一五八〇）进士。官诸暨知县，寻调大田，为蜚语所中，贬秩。筑小楼于郊坰以隐居。卒年三十二。有《抱膝居存稿》。清温汝能《粤东诗海》卷三八、清同治《番禺县志》卷四一有传。